Снежника

Снежника (бугарски: Снежника „снежна дамка“) — ледниче на Пирин Планина во Бугарија, остаток од поранешниот Вихренски Ледник. Ледничето се наоѓа на надморска височина помеѓу 2.425 и 2.480 м во длабокиот цирк Казаните на стрмното северно подножје на Вихрен (2.914 м), највисокиот врв на Пирин. Поради донекаде лесниот пристап и местоположбата покрај популарната планинарска патека, Снежника е најпознатиот ледник во Бугарија. Снежника има просечна површина од 0,01 квадратен километар и во 2006 година имал зафатнина од 30.000 кубни метри. Големината на Снежника се менува од 70 до 100 метри (од запад кон исток) во должина и од 40 до 90 метри (од север кон југ) во ширина. Нејзиниот фирн е дебел 8–11 метри во основата, а снежната покривка, која главно се напојува од лавински снег, може да достигне длабочина и до 20 метри во март и април. Со географска ширина од 41°46′ 09″ N Снежника е најјужната ледничка маса во Европа. Блискиот ледник Бански Суходол под Кончето, иако поголем, е малку посеверен. Снежника лежи во вдлабнатина свртена кон исток, веднаш до речиси вертикалниот северен ѕид на Вихрен и е опкружена од три страни со морени или остатоци од карпи слични на морени. Северниот ѕид на Вихрен ја снабдува Снежника со лавински снег. Силната сенка на високиот вертикален ѕид и високото албедо од неговиот бел мермер, како и карстифицираното дно на вдлабнатината, обезбедуваат соодветни услови за ледење. Снежника непрекинато постои барем од малото ледено доба, кога веројатно достигнала максимална површина од 0,93 хектари, а нејзината возраст се проценува на повеќе од 500 години. Иако нејзината големина значително се менува од година во година, таа останала сразмерно стабилна од средината на 20 до 21 век, и покрај ниските врнежи и сразмерно високата и растечка годишна средна температура. Снежника покажува помала променливост во големината од ледниците и ледничињата во Албанија (под Маја Језерце) и Црна Гора (Дебели Намет), кои се наоѓаат на пониска надморска височина и се потпираат на пообилни врнежи. Инаку, Снежника има многу споредлива топографија со нив и со ледникот Калдероне на Апенините. Присуството на повеќегодишен снег во Пирин е документирано уште од 1920-тите. Првата длабинска студија за Снежника потекнува од 1957–61 година и ја спровел Владимир Попов од Институтот за географија при Бугарската академија на науките. Понатамошни истражувања биле спроведени од тим предводен од Карстен Груневалд од Центарот за истражување на предели во Дрезден, Германија, од 1994 до 2007 година. Наводи Литература Gachev, Emil (2011). „Inter-annual size variations of Snezhnika Glacieret (the Pirin Mountains, Bulgaria) in the last ten years“ (PDF). Studia Geomorphologica Carpatho-Balcanica. Polish Academy of Sciences. XLV: 47–68. ISSN 0081-6434. Посетено на 6 March 2015. Gachev, Emil; Alexander Gikov; Cvetelina Zlatinova; Bozidar Blagoev (2009). „Present state of Bulgarian glacierets“ (PDF). Landform Analysis. Association of Polish Geomorphologists. 11: 16–24. ISSN 1429-799X. Архивирано од изворникот (PDF) на 2016-03-04. Посетено на 6 March 2015. Grunewald, Karsten; Jörg Scheithauer (2010). „Europe's southernmost glaciers: response and adaptation to climate change“. Journal of Glaciology. International Glaciological Society. 56 (195): 129–142. Bibcode:2010JGlac..56..129G. doi:10.3189/002214310791190947. ISSN 0022-1430.